През пролетта на 1942 г. японското командване взема решение да разшири отбранителния си периметър чрез провеждането на ред настъпателни операции. Една от тези операции е превземането на Порт Морсби. За тази цел е сформирана специално съединение на Флота под командването на адмирал Иноуе Шигейоши. Крайцера "Миоко" с еднотипния "Хагуро" е включен в състава на Ударното съединение на адмирал Такео Такаги, главната ударна сила на което са два тежки самолетоносача. Крайцерите отплават от метрополията на 23 април. В състава на Ударното съединение те участват в сражението в Коралово море. В първия ден на сражението, на 7 май, корабите се намират в охранението на самолетоносачите и не откриват огън. Вечерта японските адмирали разглеждат въпроса за провеждането на нощно търсене на американското авионосно съединение, което все още не е локализирано, но очевидно се намира някъде наблизо. Адмирал Такаги е привърженик на тази операция, но побеждава по-предпазливата позиция на командващия операцията, който решава да изчака до сутринта. В крайна сметка следващия ден тежките крайцери само охраняват японските самолетоносачи. Тяхната слаба зенитна артилерия не им позволява да свалят нито един американски самолет, но и "Миоко" не получава повреди, тъй като американците са заети с атаки над по-ценните самолетоносачи. Двете страни след сражението отстъпват от района на бойните действия, но за японците отказа от Порт Морсби в крайна сметка става стратегически пропуск.